แนวโน้มดัชนีเช้าเป็นบวก
นักวิเคราะห์ฯมองตลาดหุ้นไทยเช้านี้เป็นเชิงบวก เงินยังไหลเข้าต่อ เล็งกลุ่มพลังงาน-แบงก์นำตลาด
3 ส.ค. 2553

นักวิเคราะห์ฯมองตลาดหุ้นไทยเช้านี้เป็นเชิงบวก เงินยังไหลเข้าต่อ เล็งกลุ่มพลังงาน-แบงก์นำตลาด
นายอภิชาติ ผู้บรรเจิดกุล นักวิเคราะห์ สำนักวิจัย บล.ทิสโก้ กล่าวว่า ตลาดหุ้นไทยเช้านี้ยังมีมุมมองเป็นเชิงบวกอยู่ เนื่องจากตลาดฯเพิ่งทะลุแนวต้านที่ 860 จุดขึ้นมาได้ และ Fund Flow ก็ยังไหลเข้ามาอยู่ โดยต่างชาติเข้าซื้อสุทธิเมื่อวานนี้เป็นวันที่ 6 ติดต่อกัน ประกอบกับเมื่อคืนที่ผ่านมาตัวเลขเศรษฐกิจสหรัฐฯก็ออกมาดีกว่าตลาดคาดหลายตัว ทั้งสถาบันจัดการด้านอุปทานของสหรัฐ(ISM)เปิดเผยดัชนีภาคการผลิตมีการขยายตัวดี และการใช้จ่ายด้านการก่อสร้างก็ดีกว่าคาด
ส่วนผลประกอบการของบริษัทจดทะเบียนในยุโรปก็ออกมาดีทั้งธนาคาร HSBC ก็ดีกว่าคาด 6% ขณะที่ธนาคารบีเอ็นพี พารีบาส์ ก็ดีกว่าคาด 9% ช่วงนี้ทำให้มีแรงกระตุ้นความต้องการลงทุนในสินทรัพย์เสี่ยงเข้ามา โดยราคาโลหะก็มีการปรับขึ้น ราคาน้ำมันทะลุ 81 ดอลลาร์/บาร์เรลมาอยู่ที่ 81.34 ดอลลาร์/บาร์เรลสูงสุดในรอบ 3 เดือน 
ทั้งนี้ วันนี้หุ้นกลุ่มพลังงานและกลุ่มแบงก์น่าจับตาเป็นพิเศษ โดยกลุ่มพลังงานรับอานิสงส์ราคาน้ำมันที่ปรับตัวขึ้นและยังเป็นกลุ่มที่ Laggard แนะนำ PTT, PTTEP, BANBU ส่วนกลุ่มแบงก์แนะนำ BBL, KBAK และ SCB รับแรงหนุนจากตัวเลขเงินเฟ้อที่ออกมาเพิ่มขึ้น ยืนยันแนวโน้มอัตราดอกเบี้ยยังเป็นช่วงขาขึ้นอยู่ 
พร้อมให้แนวรับ 855-860 จุด แต่ว่าเน้นที่ 860 เนื่องจากเป็นแนวต้านเก่าที่เพิ่งทะลุขึ้นมา ส่วนแนวต้านให้ไว้ที่ 870-875 จุด